หุ้นปิดตลาดลดลง 0.40 จุด
ดัชนีหลักทรัพย์ไทยวันนี้ลดลง&nbsp;0.40 จุด
24 ก.พ. 2553

ดัชนีหลักทรัพย์ไทยวันนี้ลดลง 0.40 จุด 
ดัชนีตลาดหลักทรัพย์ไทยประจำวันที่ 24 กุมภาพันธ์ 2553 ปิดตลาดที่ระดับ 715.18 จุด ลดลง 0.40 จุด หรือ -0.06% มูลค่าการซื้อขาย 16,975.60 ล้านบาท โดยดัชนีปรับขึ้นแตะระดับสูงสุดของวันที่ 717.18 จุด และลดลงต่ำสุด 709.85 จุด
นายรักษ์พงษ์ ไชยศุภรากุล ผู้จัดการฝ่ายวิจัยเศรษฐกิจและกลยุทธ์ กล่าวว่า ดัชนีหุ้นไทยสามารถดีดกลับขึ้นมาจากช่วงครึ่งวันเช้าที่ลดลงรุนแรงนั้นเป็นผลมาจากมีแรงซื้อกลับมาในหุ้นกลุ่มธนาคารพาณิชย์  จากผลที่ตัวเลขเศรษฐกิจของไทยเติบโตดีมาก  และเป็นผลมาจาก การที่ธนาคารไทยพาณิชย์ประกาศจ่ายเงินปันผลสำหรับผลดำเนินงานงวดปี 2552 ในอัตราหุ้นละ 2.50 บาทคิดเป็นเงินกว่า 8,498 ล้านบาท ทำให้นักลงุทนคาดหมายว่าธนาคารพาณิชย์ขนาดใหญ่แห่งอื่นๆจะปันผลในอัตราที่ดีเช่นเดียวกับธนาคารไทยพาณิชย์จึงทำให้มีแรงซื้อกลับเข้ามาในหุ้นกลุ่มธนาคารและหนุนให้ดัชนีลดลงเพียงเล็กน้อยเท่านั้น
ตลาดหุ้นในวันพรุ่งนี้ ยังยากจะคาดการณ์ว่าจะเป็นอย่างไร เพราะจะต้องดูถ้อยแถลงของผู้ว่าธนาคารกลางสหรัฐที่จะแถลงนโยบายการเงินต่อสภาในคืนนี้ ว่าจะเป็นอย่างไรโดยเฉพาะทิศทางของอัตราดอกเบี้ยระยะสั้น หลังจากก่อนหน้าได้ขึ้นดอกเบี้ยเงินกู้ระหว่างธนาคารไปแล้ว ซึ่งหากออกมาว่าเฟดยังไม่มีทิศทางขึ้นดอกเบี้ยระยะสั้นและเศรษฐกิจมีแนวโน้มเติบโตดีก็จะมีผลให้ดัชนีหุ้นขึ้นได้
อย่างไรก็ตามสำหรับหุ้นไทยยังมีปัจจัยภายในโดยเฉพาะการเมืองตัดสินคดียึดทรัพย์ยังต้องระมัดระวังและมองว่าดัชนีน่าจะมีแนวต้านที่ 718-720 จุดส่วนแนวรับอยู่ที่ 710 จุด
หลักทรัพย์ที่มีมูลค่าการซื้อขายสูงสุด 5 อันดับแรก ได้แก่
PTT     ปิดที่   231.00   บาท   ลดลง    2.00  บาท   (- 0.86%) มูลค่าซื้อขาย  1,803.96 ล้านบาท
SCB      ปิดที่    82.50   บาท   เพิ่มขึ้น   1.75  บาท   (+2.17%) มูลค่าซื้อขาย  1,205.13 ล้านบาท
IVL      ปิดที่     12.00   บาท   เพิ่มขึ้น   0.30  บาท   (+2.56%) มูลค่าซื้อขาย  1,121.29 ล้านบาท
CPF      ปิดที่     12.40   บาท   ลดลง    0.10  บาท   (- 0.80%) มูลค่าซื้อขาย  1,074.86 ล้านบาท
KBANK  ปิดที่    84.75   บาท    เพิ่มขึ้น   1.75  บาท   (+2.11%) มูลค่าซื้อขาย    919.10 ล้านบาท